10. seja sveta KS, 6. 7. 2015, ob 21h; zapisnik
Prisotni vsi člani sveta in Julijan Gantar, predsednik športnega društva Zavratec
Dnevni red:
1. Sestanek z županom
2. Splet
3. Športno društvo (tudi udeležba na dnevu KS Idrija)
4. Urnik sej za naprej
5. Razno (soglasje za prireditev, ekološki otok – predračun za nadstreške, Geopark, informacijska tabla, oglasna deska ...)

Ad 1: Sestanka z županom še ni bilo, prestavljen je bil na sredo, 8. julija. Z njim se bomo pogovarjali o dveh temah: možnostih uporabe župnišča za več potreb krajevne skupnosti, od mrliške vežice do društvenih prostorov, ter o možnostih zagotavljanja jutranjega varstva in podaljšanega pouka na podružnični šoli. Omenjeno je, da bi jutranje varstvo lahko izvajala tudi sedanja učiteljica. Razpravljamo tudi o možnostih, da bi organizirali vrtec. Ena možnost je, da se to stori formalno, druga pa je bolj stvar samoorganizacije znotraj krajevne skupnosti – med krajani. O tem velja še razpravljati.
Ad 2: Trenutno stanje spletne strani je skrajno nezadovoljivo. Programer ne upošteva povsem jasnih navodil. V naslednjih tednih, najpozneje do 25. julija, bomo zagotovili, da bo programer upošteval navodila in omogočil, da sami vnašamo spremembe in novosti. Na spletni strani naj bi vgradili tudi možnost (zaprtega) foruma, na katerem bi si krajani lahko izmenjevali ponudbe in povpraševanja o pridelkih itd. Nekakšni mali oglasi.
Ad 3: Športno društvo bo od občine skušalo dobiti več sredstev, tako da bo izkoristilo vse možnosti. Zavraško društvo se bo pozanimalo pri drugih društvih. Na septembrsko sejo bomo povabili Kristijana Brusa iz Ledin, ki ima s tem izkušnje. 
Želimo sestaviti ekipo, ki bo zastopala Zavratec na igrah med dnevom KS Idrija, kamor so nas povabili.
Ad 4: Avgusta ne bomo imeli seje, naslednja redna seja bo septembra. V naslednjih dneh bomo določili termine sej do naslednjega poletja.
Ad 5: Soglasje za veselico mora dati cerkev, ki je lastnik zemljišča. Ugotovili bomo, kako je bilo to urejeno pretekla leta.
Za ekološke otoke je treba dobiti še predračun za nadstreške. 
Predlog, da si krajani izmenjujejo pridelke oz objavljajo ponudbo ali povpraševanje. To bomo izvedli kot forum na spletnih straneh.
Geopark bo potegnil pešpot tudi skozi Zavratec. Informiramo jih, da morajo glede označevanja vprašati lastnike zemljišč oz. jih vsaj obvestiti.
Pri informacijski točki trenutno nimamo izdelovalca klopi in miz. Za to bomo v najkrajšem času poskrbeli. Postavljanje oznak in sama tabla sta idejno bolj ali manj rešena.
Na oglasno desko bomo nalepili debelo pluto, na katero se bodo pripenjali letaki, tako da jih bo mogoče brez resnih posledic tudi odstraniti. Zastekljen del je namenjen obvestilom krajevne skupnosti.
